Neljapäeval, 9. aprillil kell 12 esitletakse spordiselts Kalevi saalis (Pärnu maantee 41) Kulle Raigi raamatut "Esimene üles. Kuum suvi 1968".    Teos räägib võrkpallist ja 1968. aasta kuumast suvest, jäägitust pühendumisest ja  vaimustavast meisterlikkusest. See on lugu meeskonnast, kes otsusekindlalt loobus teistele omasest üks-kaks-kolm-mängust ja lõi täiesti oma stiili. "Esimene üles!" tähendas vastast üllatanud rünnakut esimeselt söödult ja kiiret mängu, mis vaimustas publikut kodus ja võõrsil. See on lugu meeskonnast, kelle meisterlikkus pani rõkkama tribüünid, kelle mäng ühendas meid ja muutus spordi mõõtmeid ületavaks sündmuseks. Raamat püüab neid momente jäädvustada, ent selles ei räägita üksnes tähesärast, üksnes  valgusest, vaid ka varjust - loobumistest ja kaotusvalust -, 1960. aastate tegelikkusest, meie kuulsatest vastastest ja ka ülelahesõpradest. Raamatuga on kaasas haruldus - Ela Tomsoni 1971. aastal Kiievis üles võetud film "Mäng".  pikemalt...